LV Eiropas Savienības Oficiālais Vēstnesis C 133/4

Uzklausīšanas amatpersonas nobeiguma ziņojums (1)

Lieta COMP/39.386 – Long Term Contracts France

2010/C 133/04

Komisijas iesniegtais lēmuma projekts attiecas uz LESD 102. panta iespējamu pārkāpumu, ko izdarījis uzņēmums EDF S.A. un tā meitasuzņēmumi, proti, Electricité de Strasbourg S.A., un tā kontrolētas struktūras (turpmāk kopā saukti “EDF grupa”).

Tajā ir ir izteiktas bažas, ka EDF grupa ir bloķējusi piekļuvi Francijas elektroenerģijas piegādes tirgum lielajiem rūpnieciskajiem klientiem, noslēdzot piegādes līgumus, kas, ņemot vērā to piemērošanas jomu, ilgumu un veidu, ierobežo citu uzņēmumu iespējas iegūt lielus rūpnieciskos klientus Francijā, kā arī pauž bažas par to, ka EDF grupas piegādes līgumos ir ietverti tālākpārdošanas ierobežojumi. Šīs prakses rezultātā tikusi traucēta alternatīvu piegādātāju ienākšana un paplašināšanās Francijas tirgū un palielināts likviditātes trūkums pirkšanas un pārdošanas tirgū, tādējādi kavējot faktisku elektroenerģijas tirgus liberalizāciju Francijā.

Komisija 2007. gada 18. jūlijā ierosināja lietas izskatīšanu un 2008. gada 19. decembrī pieņēma iebildumu izklāstu. Pēc tam, kad bija nodrošināta piekļuve lietai un sniegtas atbildes uz iebildumu izklāstu, 2009. gada 2. aprīlī notika mutiska uzklausīšana. EDF grupa 2009. gada 14. oktobrī iesniedza saistības saskaņā ar 9. panta 1. punktu Regulā (EK) Nr. 1/2003 (2), lai novērstu Komisijas bažas par konkurenci. Šajās saistībās EDF grupa galvenokārt garantē, ka desmit gadu laikposmā, kamēr piemērojamas šīs saistības, konkurenti katru gadu varēs konkurēt par vidēji 65 % elektroenerģijas apjoma, ko EDF piegādā lielajiem rūpnieciskajiem klientiem Francijā saskaņā ar piegādes līgumiem. Turklāt visos EDF grupas līgumos tiks atcelti tālākpārdošanas ierobežojumi.

Atbilstīgi 27. panta 4. punktam Komisija 2009. gada 4. novembrī publicēja paziņojumu, apkopojot tajā bažas un saistības un aicinot viena mēneša laikā no minētā paziņojuma publicēšanas ieinteresētās trešās personas iesniegt novērojumus par šo paziņojumu. Pavisam tika saņemtas atbildes no 16 ieinteresētajām personām, tostarp no lielajiem rūpnieciskajiem patērētājiem un eletroenerģijas ražotājiem.

Komisija informēja EDF grupu par tirgus izpētes rezultātu. Grupa ņēma vērā izteiktās bažas un 2010. gada 5. februārī iesniedza pārskatītu saistību priekšlikumu.

Šobrīd Komisija ir secinājusi, ka, ņemot vērā ierosinātās saistības un neskarot 9. panta 2. punktu, lietas izskatīšana ir jāizbeidz.

EDF grupa paziņoja Komisijai, ka uzņēmums ir saņēmis pietiekošu piekļuvi informācijai, ko tas uzskatīja par vajadzīgu, lai ierosinātu saistības Komisijas pausto bažu novēršanai.

EDF grupa un trešās personas uzklausīšanas amatpersonai nav iesniegušas papildu jautājumus vai iesniegumus saistībā ar šo lietu.

Ņemot vērā iepriekš minēto, es uzskatu, ka ieinteresēto personu tiesības tikt uzklausītām šajā lietā ir ievērotas.

Briselē, 2010. gada 3. martā Michael ALBERS

(1) Saskaņā ar 15. pantu Komisijas 2001. gada 23. maija Lēmumā (2001/462/EK, EOTK) par uzklausīšanas amatpersonu darba uzdevumiem dažos tiesas procesos par konkurenci – OV L 162, 19.6.2001., 21. lpp.

(2) Turpmāk visas minētās atsauces uz pantiem ir atsauces uz pantiem Regulā (EK) Nr. 1/2003.